Ինչպես խուսափել սպանության համար պատժից

«Ինչպես խուսափել սպանության համար պատժից» (անգլ.՝ How to Get Away with Murder), ամերիկական հեռուստասերիալ։ Թողարկվել է ABC հեռուստաալիքի կողմից։ Հեռուստասերիալը ամբիցիոզ իրավաբան ուսանողների խմբի և նրանց խորհրդավոր պրոֆեսոր Անալիզ Քիթինգի մասին է, որի դերը կատարում է Վիոլա Դևիսը։ Սերիալի պրեմիերան կայացել է 2014 թվականի սեպտեմբերի 25-ին։
Սերիալը արժանացել է զգալի գովասանքի քննադատների կողմից, ինչպես նաև հաջողության է հասել հեռուստատեսային վարկանիշներում՝ դառնալով 2014-15 թվականների ամենահաջող դրամատիկ հեռուստասերիալը։ 2014 թվականին արժանացել է Ամերիկայի կինոարվեստի ինստիտուտի մրցանակին՝ որպես տարվա լավագույն 10 սերիալներից մեկը։ Վիոլա Դևիսը 2015 թվականին արժանացել է «Էմմի» մրցանակի՝ դրամատիկական հեռուստասերիալում կնոջ լավագույն դերի համար (դրանով իսկ դառնալով առաջին սևամորթ դերասանուհին, որը պարգևը շահել է տվյալ կատեգորիայում) և ԱՄՆ-ի դերասանների գիլդիայի՝ դրամատիկ սերիալում կնոջ լավագույն դերի համար, ինչպես նաև առաջադրվել է «Ոսկե գլոբուս» մրցանակի։ 2015 թվականին ստացել է երեք NAACP Image Award մրցանակ։
2015 թվականի մայիսի 7-ին սերիալը երկարաձգվել է երկրորդ եթերաշրջանով և թողարկվել է 2015 թվականի սեպտեմբերի 24-ին։ 2016 թվականի մարտի 3-ին սկսվել է երրորդ եթերաշրջանի նկարահանումները, որը թողարկվել է 2016 թվականի սեպտեմբերի 29-ին։ 2017 թվականի փետրվարի 10-ին ABC-ն երկարաձգել է սերիալը չորրորդ եթերաշրջանի համար։ 2018 թվականի մայիսի 11-ին սերիալը երկարաձգվել է հինգերորդ եթերաշրջանով։
2019 թվականի մայիսի 10-ին ABC հեռուստաալիքը սերիալը երկարացրել է վեցերորդ եթերաշրջանի համար։ Վեցերորդ եթերաշրջանի պրեմիերան կայացել է 2019 թվականի սեպտեմբերի 26-ին։ 2019 թվականի հուլիսի 11-ին ABC-ն հայտնել է, որ վեցերորդ եթերաշրջանը վերջինն է։


== Դերասանական կազմ և կերպարներ ==


=== Հիմնական կազմ ===
Վիոլա Դևիս` պրոֆեսոր Անալիզ Քիթինգը (իսկական անունը Աննա Մեյ Հարքնեսս) փաստաբան է, որը դասավանդում է Միդլթոնի համալսարանում։
Բրաուն Բիլի` դետեկտիվ Նեյթ Լեհի, Անալիզի նախկին սերը։ Փորձել է ապացուցել Սեմի մասնակցությունը Լայլա Սթանգերդի սպանությանը։
Ալֆրեդ Ենոք` Ուես Գիբինս, (իսկական անունը Քրիստոֆ Էդմոնդ), Անալիզի ուսանողը, առաջին եթերաշրջանում հանդիպել է Ռեբեկայի հետ։ Երրորդ եթերաշրջանում սկսել է հանդիպել Մեգիի հետ, իսկ հետո Լորելի։ Սպանվել է երրորդ եթերաշրջանում Դոմինիկի կողմից։
Ջեք Ֆալահի` Քոնոր Ուոլշ, Անալիզի ուսանողը, հանդիպել է Օլիվերի հետ։ Սկզբում ներկայացված է որպես ինքնասիրահարված կերպար։ Չի ունենում երկար հարաբերություններ։ Հետո փոխվում է դեպի լավը, փորձում է աջակցել և օգնել Օլիվերին։
Քեթի Ֆինդլեյ` Ռեբեկա Սաթեր, Ուես Գիբինսի ընկերուհին։ Դառնում է կասկածելի Լայլա Սթենգերդի սպանության մեջ։ Զոհվում է առաջին եթերաշրջանում Բոննիի կողմից։
Աջա Նաոմի Քինգ` Միքայելա Փրատ, Անալիզի ուսանողուհին։ Նա խելացի և նպատակասլաց աղջիկ է։ Սկզբում վատ հարաբերություններ է ունենում մյուսների հետ, համարելով իրեն ավելի բարձր, քան նրանց, բայց հետո, այնուամենայնիվ, փոխում է իր կարծիքը։ Լավ հարաբերություններ է ունենում Օլիվերի հետ։ Երրորդ եթերաշրջանի սկզբում սկսում է հանդիպել Աշերի հետ։ Չորրորդ եթերաշրջանում բաժանվում են նրա դավաճանության պատճառով։
Մեթ Մակգորի՝ Աշեր Միլսթոուն, Անիլիզի ուսանողը։ Չնայած իր անտարբեր վերաբերմունքին, նա չափազանց խելացի է։ Կողմնակալ է վերաբերվում մնացածին, ինչով խիստ նյարդայնացնում էր նրանց։ Երկար ժամանակ չգիտեր Սեմի սպանությանը մյուսների մասնակցության մասին։ Սպանել է Էմիլի Սինքլերին։ Հանդիպել է Բոննիի հետ։ Երրորդ եթերաշրջանում հանդիպում է Միքայելայի հետ։ Չորրորդ եթերաշրջանում նրանք բաժանվում են դավաճանության պատճառով։
Կառլա Սոուսա՝ Լորել Քաստիլո, Անալիզի ուսանողը։ Լուրջ և պատասխանատու աղջիկ, որը ունի վատ հարաբերություններ հոր հետ։ Փորձում է համախմբել թիմը և թույլ չտալ վիճակաբանություն։ Հանդիպել է Ֆրենկի հետ, սակայն նրանք բաժանվել են, երբ Լորելը իմանում է, թե նա ով է իրականում։ Երրորդ եթերաշրջանում սկսում է հանդիպել Ուեսի հետ։ Չորրորդ եթերաշրջանում նրան երեխա է պարգևում։
Չարլի Վեբեր՝ Ֆրենկ Դելֆինո, Անալիզի ընկերության աշխատակից։ Օգնում է նրան, որ դուրս գա բանտից։ Չափազանց խելացի է, այդ պատճառով հենց նա է կատարում կեղտոտ աշխատանքը։ Երկրորդ եթերաշրջանում Մահոնիի մահից հետո փախչում է, բայց հետո վերադառնում է։ Քնում է Բոննիի հետ, չնայած հետո կարգավորում է հարաբերությունները Լորելի հետ։
Լայզա Վայլ՝ Բոննի Ուինթերբոթոմ, Անալիզի ընկերության աշխատակից։ Մանուկ հասակում ունեցել է սեռական բռնություն հոր կողմից։ Օգնում է Անալիզին ամեն հարցում։ Ունի զգացմունքներ Սեմի նկատմամբ, բայց հանդիպում է Աշերի հետ, այդ հարաբերությունները երկար չեն տևում։
Քոնրադ Ռիկամարո՝ Օլիվեր Հեմփթոն, Քոնորի ընկերը։ ՏՏ տեխնոլոգիաների մասնագետ։ Հաճախ օգնում է Քիթինգ հնգյակին, ավելի ուշ սկսում է աշխատել նրանց հետ։ Սկզբում միայն Քոնորի համար տեղեկատվության հասնելու միջոց էր, բայց ավելի ուշ շատ թանկ էր դառնում նրա համար։ Վարակված է ՄԻԱՎ հիվանդությամբ։
Ռոում Ֆլին՝ Գաբրիել Մեդոքս, Սեմ Քիթինգի որդին, փորձում է իմանալ, թե ով է սպանել իր հորը։
Ամիրա Վեն՝ Թիգան Փրայս, փաստաբան, որը աշխատում է Caplan & Gold-ում (4-5 եթերաշրջաններ)։
Թիմոթի Հաթոն՝ Էմեթ Քրոուֆորդ, Caplan & Gold ընկերության աշխատակից։


=== Երկրորդական կազմ ===
Թոմ Վերիկա՝ Սեմ Քիթինգ, Անալիզի ամուսինը, որը կապ է ունեցել սպանված Լայլա Սթանգերդի հետ։ Օգնել է  Ֆրենկին դուրս գալ բանտից։ Սպանվել է Ուեսի կողմից։
Մեգան Ուեսթ՝ Լայլա Սթենգերդ, սպանված աղջիկ, որը ունեցել է ինտրիգներ Սեմ Քիթինգի հետ։ Սպանվել է Ֆրենկի կողմից՝ Սեմի կարգադրությամբ։
Ալիսիա Ռեյներ՝ դատախազ Վենդի Փարքսը։
Էլիոթ Նայթ՝ Միքայելայի նախկին ամուսինը։
Արջուն Գուպտա՝ Քան, անվճար փաստաբան, Լորելի նախկին ընկերը։
Մարշա Գեյ Հարդեն՝ Հաննա Քիթինգ, հոգեբան և Սեմի քույրը, եկել է քաղաք նրա կորելուց հետո։
Սառա Բյորնս՝ Էմիլի Սինքլեր, Հեպսթելովի դատախազը։ Սպանվել է Աշերի կողմից։
Էսայ Մորալես՝ Խորխե Կաստիլո, Լորելի հայրը։ Կարգադրել է սպանել Ուեսին։
Բենիտո Մարտինես՝ Թոդ Դենվեր, դատախազ։ Երրորդ եթերաշրջանում սկսում է հետապնդել Անալիզին, կապելով նրան Սեմի, Սինքլերի և Հեփսթելների սպանությունների հետ։ Զոհվել է չորրորդ եթերաշրջանում։
Սիսելի Թայսոն՝ Օֆելիա Հարկնես, Անալիզի մայրը։ Տառապում է դեմենցիայով։
Էյփրիլ Փարքեր Ջոնս՝ դետեկտիվ Ալեր Բրայսը, բացահայտում է Սեմ Քիթինգի անհետացումը։
Ֆամկե Յանսեն՝ Եվա Ռոտլոու, իրավաբան, Անալիզի նախկին սիրուհին։
Ադամ Արկին՝ Ուոլես Մահոունի, Ուեսի ենթադրյալ հայրը, սպանվել է Ֆրենկի կողմից։
Քելսի Սքոթ՝ Ռոզա Էդնոնդ, Ուեսի մայրը։
Քենդրիկ Սեմփսոն՝ Քալեբ Հեփսթել, Անալիզի հաճախորդը, որը սպանել է իր խորթ ծնողներին։ Երկրորդ եթերաշրջանի վերջում եղել է ինքնասպան։
Էմի Օկուդա՝ Քեթրին Հեփսթել, Անալիզի հաճախորդը, որը մեղադրվում է իր խորթ ծնողների սպանության մեջ։ Եղել է բանտում, որտեղից ավելի ուշ դուրս է եկել։
Ջոն Փոզի՝ Ուիլյամ Միլսթոուն, Աշերայի հայրը։ Եղել է ինքնասպան երկրորդ եթերաշրջանում։
Մեթ Կոեն՝ Լևի Ուեսքոթ, Ռեբեկայի խորթ եղբայրը։


== Արձագանք ==


=== Քննադատություն ===
Սերիալի պիլոտային դրվագը ստացել է բարձր գնահատականներ է հեռուստատեսային քննադատների կողմից։ Rotten Tomatoes-ում սերիալը հավաքել է 100-ից 88 միավորներ, 34 կարծիքների հիման վրա։ Metacritic-ում պիլոտային դրվագը 100 միավորից ստացել է 68, 14 կարծիքների հիման վրա։


=== Հեռուստատեսային վարկանիշներ ===
«Սկանդալ» հեռուստասերիալից հետո 2014 թվականի սեպտեմբերի 25-ին երեկոյան ժամը 10-ին հեռարձակված պիլոտային դրվագը ներգրավել է տասնչորս միլիոն հեռուստադիտողի, որը սերիալին հնարավորություն է տվել իր ժամանակը գրավել եթերում և դառնալ ամենադիտվող երեկոյան ծրագիրը։ Հեռուստադիտողները եղեն են 18-49 տարիքի մարդիկ, որն առանցքային է գովազդատուների համար, վարկանիշը կազմել է 3,9 միավոր։


== Ծանոթագրություններ ==